Odpočet plnenia úloh Programu ozdravenia výživy obyvateľov Slovenskej republiky na podmienky jednotlivých rezortov

Na základe uznesenia vlády SR č. 894 zo dňa 13.10.1999 ___________________________________________________________________________

Ministerstvo pôdohospodárstva Slovenskej republiky

I.	POĽNOHOSPODÁRSTVO A POTRAVINÁRSTVO

Legislatívne úlohy

Úloha 
Vydať formou oznámenia vo Vestníku MP SR nový model odporúčaných dávok potravín
Plnenie
Ministerstvo pôdohospodárstva SR vydalo základný model odporúčaných dávok potravín s platnosťou od roku 2000 vo Vestníku MP SR ročník XXXI, čiastka 22. Pri spracovaní modelu sa vychádzalo z nových odporúčaných výživových dávok.

Úloha 
a)	Pri novelizácii Výnosu MP SR a MZ SR č. 981/1996 - 100, Potravinový kódex SR - označovanie, §134 ods. 2 - vypustiť, čím sa zavedie povinnosť označovania výživovej hodnoty na obaloch všetkých potravinárskych výrobkoch.
Plnenie
Úloha je rozpracovaná a termínovaná v roku 2002.

b)	Rokovať s rezortom školstva o možnosti zapracovania zásad  správnej výživy do učebných osnov pre základné a stredné školy.
Plnenie
Úloha  je rozpracovaná. Úzka spolupráca s rezortom školstva bola doteraz uskutočnená pri akcii "Školské mlieko".

Úloha 
Pri tvorbe a novelizácii Potravinového kódexu SR presadzovať zníženie obsahu rizikových faktorov v požívatinách v komoditách: mäsové, mliečne, pekárenské, cukrárenské výrobky a nápoje.
Plnenie
V roku 2000 sa v 3. Hlave, II. Časti Potravinového kódexu SR limitovalo množstvo soli pre jednotlivé sortimentné skupiny výrobkov (výrobky mäsové, mliečne, pekárske apod.). Pripravuje sa novelizácia hlavy Potravinárskeho kódexu SR na mlieko a výrobky z mlieka, v ktorej budú riešené i druhy masla so zníženým obsahom tuku. Podobne v rámci tvorby hlavy Potravinárskeho kódexu SR na mäsové výrobky budú riešené aj výrobkové skupiny so zníženým množstvom tuku, resp. bez prídavku tuku.

Vecné úlohy

Úloha 
Spolupracovať s Ministerstvom školstva SR pri plnení programu "školské mlieko".
Plnenie
Program "Školské mlieko" sa plnil v spolupráci s Ministerstvom školstva SR. Doteraz sú k dispozícii údaje za obdobie január až november 2000, pričom bolo na podporu "Školského mlieka" vynaložených 3 320 tis. Sk. Pri priemernom mesačnom čerpaní (okrem prázdninového obdobia) 369 tis. Sk je predpoklad, že za obdobie január až december sa asi poskytnú finančné prostriedky v hodnote 3 689 tis. Sk. Uvedená suma zodpovedá aj počtu podaných mliečnych desiat. V Slovenskej republike tak bola uplatnená podpora "Školského mlieka" pre cca 18 500 detí na jeden vyučovací deň.

Úloha 
a)	Pokračovať v dotačnej podpore pre zabezpečenie dostatočného množstva ovocia, zeleniny a zemiakov pre zvýšenie podielu spotreby z domácej produkcie počas celého roka.
Plnenie
V komodite ovocie a zelenina bol spracovaný rozvojový program ovocia v SR a rozvojový program zeleniny v SR, v zmysle ktorých sa podporuje výroba ovocia,  zeleniny, zemiakov a špeciálnych plodín nasledovne (podľa dotačného výnosu platného pre rok 2000):
-	na zemiaky - množiteľské porasty, nákup sadiva - 15 000 Sk/ha,
-	na intenzívne ovocné sady rodiace - 2 250 Sk/ha,
-	na plantáže bobuľového ovocia a špargle - 2 250 Sk/ha,
-	na čakanku - 2000 Sk/ha,
-	na rýchlenú zeleninu v skleníkoch a fóliovníkoch  bez hydropónie - 10 000 Sk/ha,
-	na hydroponické pestovanie zeleniny - 60 000 Sk/ha,
-	na obiloviny vrátane kukurice - 900 Sk/ha,
-	na strukoviny - 800 Sk/ha      

b)	Podporovať skleníkové a fóliovníkové hospodárstva - pre zabezpečenie dostatočného množstva zeleniny v zimných mesiacoch 
Plnenie
V roku 2000 boli poskytnuté dotácie približne o 10 mil. Sk vyššie ako v roku 1999, čo predstavuje rozšírenie pestovania rýchlenej zeleniny približne o 4 ha.

c)	Podpora rekonštrukcie a výsadby ovocných sadov, zakladania plantáží drobného ovocia a špargle, podpora produkcie stolového hrozna (zabezpečenie zvýšenej ponuky počas vegetácie).
Plnenie    
Objem dotácií na ovocné sady, špargľu, skleníky a na rekonštrukciu a modernizáciu skladov na zeleninu , ovocie a zemiaky sa v roku 2000 zvýšil o cca 29 mil. Sk oproti roku1999. Dotácia na špargľu sa zvýšila o 1 mil. Sk. Zvýšila sa tiež produkcia jabĺk v roku 2000 o cca 10 tis. ton a zvýšením kapacity skladov s riadenou atmosférou sa vytvorili podmienky na preskladnenie ovocia a zvýšenie spotreby čerstvého ovocia z domácej produkcie.
Program podpory rekonštrukcie skladového hospodárstva a techniky pre pozberovú úpravu ovocia a zeleniny bol zaradený a spracovaný v opatrení č. 1 Plánu rozvoja poľnohospodárstva a vidieka v SR - SAPARD.

d)	Podporovať spracovanie ovocia a zeleniny prednostne z ekologicky čistých oblastí technológiou fluidného rýchlomrazenia, pričom sa zachová výživová hodnota produktov.
Plnenie      
V roku 2000 bolo podporené spracovanie a fluidné zmrazovane zeleniny z dotačných prostriedkov vo výške 19,3 mil. Sk.

e)	Naďalej podporovať šľachtiteľský proces, pre zabezpečenie netradičných druhov zeleniny a nových odrôd, ktoré sú  vhodné pre spracovateľský priemysel (lahôdková kukurica, cukrový hrach, mrkva, zemiaky) a pre prípravu šalátov určených na rýchly konzum.

Plnenie
Úloha bola riešená v rámci VTP "Racionalizácia zeleninárskej produkcie" v subetape 07 - Realizácia efektívneho využitia odrôd a šľachtiteľského materiálu, kde hlavným riešiteľom je Výskumný ústav zeleninársky v Nových Zámkoch. Projekt s dobou riešenia II/1999 - IV/2002 bude priebežný oponovaný vo februári 2001 a v uvedenej čiastkovej úlohe vstupuje do realizácie a overovania v praxi.

f)	 Podporiť šľachtenie strukovín a nových druhov obilnín, ktoré majú vyššiu kvalitatívnu a   
        nutričnú hodnotu (zvýšenie podielu tmavých múk, podielu raže, nahého ovsa, pohánky atď.)
Plnenie
Program šľachtenia strukovín a obilnín bol podporený dotáciou vo výške 15 mil. Sk

g)	Podporovať a rozvíjať program ekologického poľnohospodárstva, ktoré v súčasnosti predstavuje 2% (50 000 ha) z celkovej poľnohospodárskej  produkcie v rámci programu sa už uplatňuje obmedzenie aplikácie chemických postrekov (pri produkcii zeleniny v zakrytých priestoroch sa preferuje biologická ochrana pred aplikáciou chemických insekticídnych látok).
Plnenie
Program ekologického poľnohospodárstva je realizovaný v rámci schválenej Koncepcie  rozvoja ekologického poľnohospodárstva v SR. V oblasti dotačnej podpory bol rozvoj ekologického poľnohospodárstva zabezpečovaný v rámci zdrojových možností rezortu pôdohospodárstva. V súčasnosti je systém ekologickej poľnohospodárskej výroby realizovaný na výmere 58 520 ha, čo predstavuje necelé 2,4 % výmery poľnohospodárskej pôdy. Tento spôsob poľnohospodárskej produkcie realizuje 89 subjektov (podiel výmery a počet subjektov sa každoročne zvyšuje). V rámci ďalšieho rozvoja ekologického poľnohospodárstva v SR a hlavne domáceho trhu boli v novom výnose o podpore podnikania v poľnohospodárstve prijaté opatrenia (pre odbyt poľnohospodárskych bioproduktov, dotácie pre ekologické hospodárenie).

Úloha 
V rámci súťaže o Zlatý kosák a Gold Alimenta prednostne oceňovať nové výrobky so zvýšenou výživovou  hodnotou.
Plnenie
Ocenenie Zlatý kosák 2000 získali potravinárske výrobky so zvýšenou výživovou hodnotou ako napr. jogurtové dezerty Margo s probiotickou kultúrou a inulínom, ovocné zakysanky, hotové mrazené jedlá, prírodný nealkoholický nápoja báze hrozna - Vinea, pšeničná kaša s marhuľami, Zámocká hydinová šunka a nealkoholický nápoj Topvarkofa.
Ocenenie Gold Alimenta získali napr. Bianco - čokoládový, jemný krémový dezert s probiotickými kultúrami, tvarohový dezert karamelový s orieškami, Havránok - mäkký syr vo vosku  a Encián s provensálskym korením.

Úloha 
Postupne rozširovať zavedenie systému EUROP  do praxe.
Plnenie
Systém EUROP preferuje produkciu mäsa s nižším obsahom tuku. Od 15.2. 2000, keď nadobudol platnosť Výnos MP SR č. 58/2/2000-100 sa poskytujú dotácie na podporu kvality chovu jatočných býkov iba na základe hodnotenia jatočných tiel podľa systému EUROP v minimálnej akostnej triede U. Podľa uvedeného výnosu sa na podporu kvality chovu jatočných ošípaných poskytuje dotácia taktiež iba na základe hodnotenia jatočných tiel podľa systému EUROP v minimálnej akostnej triede U.
V roku 2001 budú novelizované trhové poriadky pre bravčové mäso a hovädzie mäso, v ktorých ako jediný systém hodnotenia kvality jatočných tiel odporazených zvierat bude stanovený systém EUROP.

Úloha 
a)	Spracovať Potravinový kódex SR - hlava Mlieko a výrobky z mlieka a vykonávacie predpisy k zákonu NR SR č. 337/1998 Z.z. o veterinárnej starostlivosti. Vyhlášku - (Výnos) MP SR o vydávaní osvedčení o splnení podmienok prevádzkárňam a zariadeniam na výrobu a skladovanie živočíšnych produktov a Vyhlášku - (Výnos) MP SR o požiadavkách na zabezpečenie zdravotnej neškodnosti a hygienickej bezchybnosti živočíšnych produktov.
Plnenie
Výnosom MP SR a MZ SR z 22. marca 2000 č. 636/1/2000 - 100, s účinnosťou od 1.6.2000, bola zverejnená šiesta hlava Potravinového kódexu Slovenskej republiky "Mlieko a výrobky z mlieka".
V priebehu celého roku 2000 bolo zabezpečené splnenie prísnych parametrov hygienickej kvality a zdravotnej nezávadnosti nakupovaním mlieka, platnosťou novelizovanej normy STN 57 0529 Surové kravské mlieko (s účinnosťou od 1.12.1999), podľa ktorej nakupované mlieko musí spĺňať kritériá EÚ v počte somatických buniek a celkového počtu mikroorganizmov.    
Vyhlášky k Zákonu NR SR č. 337/1998 Z.z. o veterinárnej starostlivosti, Výnosy MP SR o vydávaní osvedčení  o plnení podmienok prevádzkárňam a zaradeniam na výrobu a skladovanie živočíšnych produktov a o požiadavkách na zabezpečenie zdravotnej neškodnosti  a hygienickej bezchybnosti živočíšnych produktov boli pripravené a v súčasnosti prechádzajú procesom schvaľovania. Ich kritériá a požiadavky sú zosúladené s požiadavkami legislatívy EÚ.

b)	Zriadiť Národné referenčné laboratórium pre mlieko a mliečne výrobky.

Plnenie
Bolo zriadené Národné referenčné laboratórium pre surové kravské mlieko a mliečne výrobky, ktoré je od 1.1.2000 podľa štatútu ŠVÚ Nitra čl. 4 bodu 3 a Organizačného poriadku čl. 6, začlenené do Odboru hygieny potravín. Organizačný poriadok ŠVÚ Nitra určuje a Vestník MPVž SR z apríla 1989, ročník XXI., čiastka 4 a Vestník MP SR z januára 1996, uvádzajú náplň  a obsah pôsobnosti Národné referenčného laboratória, z čoho vyplýva i základná úloha laboratória, t.j. činnosť kalibračná, referenčná, skúšobná a kontrolná. Štátna veterinárna správa SR podľa zákona č. 337/1998 Z.z. listom č. 2520/00-250 autorizovala Národné referenčné laboratórium pre mlieko a mliečne výrobky pri Štátnom veterinárnom ústave v Nitre (uverejnené vo Vestníku MP SR, ročník XXXII, čiastka 14). V rámci twinningového projektu PHARE SR 99/IB/AG/03 sa Národné referenčné laboratórium dobuduje  tak, aby spĺňalo v celom rozsahu všetky činnosti.

Úloha 
Každoročne uskutočniť v programe poradenstva akciu zameranú i na vedecky zdôvodnené podklady pre poľnohospodársku prvovýrobu a spracovanie nutrične hodnotných a zdravotne bezpečných potravín, ktoré umožnia správnu výživu obyvateľov za primerané ceny.
Plnenie
Oznámenie Ministerstva pôdohospodárstva SR o uverejnení Základného modelu odporúčaných dávok spotreby potravín platného od 1.1.2000 bolo uverejnené vo Vestníku MP SR ročník 31, čiastka 22 a následne na stránke internetu i v Roľníckych novinách.

Úloha 
Pri tvorbe a novelizácii Potravinového kódexu SR a nadväzných predpisov presadzovať požiadavky na rozširovanie kvality potravinárskych výrobkov a kontrolovať zavádzanie princípov Správnej výrobnej praxe a odhadu rizika a kritických bodov. Podporovať uvádzanie výrobkov so špeciálnymi vlastnosťami, napr. dojčenská, detská a diétna výživa.
Plnenie
Formou oznámení v Zbierke zákonov boli v roku 2000 vydané hlavy Potravinového kódexu SR  upravujúce: hydinové a králičie mäso; mrazené krémy, zmrzliny a polotovary na ich výrobu; mlieko a výrobky z mlieka; vajcia, vaječné výrobky a majonézy; čerstvé ovocie a zeleninu; huby a výrobky z jedlých húb; med a výrobky z medu; olejniny a orechy; droždie a sušené pivovarské kvasnice; nápoje.
Okrem pravidelných kontrol Štátna veterinárna správa SR nariadila v roku 2000 v mesiacoch august až október cielené kontroly vo všetkých prevádzkárňach v Slovenskej republike, ktoré vyrábajú konzumné mlieko a mliečne výrobky. Kontroly boli zamerané na "kritické body" správnej výrobnej praxe (vizuálna kontrola čistoty zariadení a výrobných a pracovných priestorov, vypracovanie pracovných postupov, dodržiavanie hygienických návykov zamestnancov) a na dodržiavanie systému HACCP (vypracovanie plánov HACCP a ich implementácia). V rámci systému HACCP boli cielené kontroly zamerané na kritický kontrolný bod pri výrobe pasterizovaného mlieka a mliečnych výrobkov vyrábaných z pasterizovanej suroviny - pasterizáciu mlieka. V mesiacoch október - november sa okrem vyššie uvedených cielených kontrol vykonali kontroly i v bryndziarňach, ktorých súčasťou bola tiež previerka plánu HACCP.
V mesiacoch august - december 2000 bola vykonaná pasportizácia všetkých veľkokapacitných prevádzkární a tiež prevádzkární s malou kapacitou, ktoré vyrábajú mäsové výrobky z mäsa hovädzieho dobytka, ošípaných, oviec, kôz, králikov, zveriny, hydiny a rýb, pričom sa kontrolovalo i vypracovanie a zavedenie systému HACCP.

Úloha 
Informovať manažment potravinárskych podnikov, s cieľom zamerať program inovačných aktivít podnikov v smeroch trendov výživy, prostredníctvom príslušných profesných zväzov, resp. SPPK a Bulletinu potravinárskeho výskumu.
Plnenie
Materiál "Rozpracovanie  programu ozdravenia výživy na podmienky rezortu pôdohospodárstva" bol zaslaný profesným potravinárskym zväzom i SPPK a bol vystavený na internete i publikovaný v Roľníckych novinách. V Bulletine potravinárskeho výskumu boli uverejnené vedecké poznatky, napr.: o mikrobiologickom hodnotení sójových preparátov, vplyve inulínu na nutričnú hypercholesterolémiu, antioxidačné látky v olejninách atď. Bola tiež usporiadaná konferencia "Výživa  - potraviny - legislatíva", kde účastníci boli informovaní o nových smeroch výživy a kontroly potravín.

Úloha 
Každoročne predkladať správy: "Kvalita a mikrobiologická kontaminácia v potravinárstve" a "Sledovanie cudzorodých látok v potravinovom reťazci…".

Plnenie
V máji 2000 bola na porade vedenia ministerstva prerokovaná Správa o mikrobiologickej kontaminácii v potravinárstve za rok 1999 a v júni Správa o sledovaní cudzorodých látok v potravinovom reťazci.

II.	LESNÉ  HOSPODÁRSTVO

Lesné hospodárstvo sa bude v rámci svojich špecifických možností podieľať na:
zlepšení nutričnej hodnoty konzumovaného mäsa a mäsových výrobkov, dodávkami ulovenej zveri pre mäsospracujúci, mraziarenský a konzervárenský priemysel;
-	zlepšení výživových faktorov racionálnej stravy dodávkami lesných plodov (maliny, čučoriedky, brusnice, jarabina) a húb dodávkami pre konzervárenský a mraziarenský priemysel   pre výrobu kompótov, sirupov na báze prírodných štiav a mraziarenských výrobkov;
-	propagácii a realizácii nových odporúčaných výživových dávok pre okruh stravníkov v špecifických podmienkach lesného hospodárstva (ťažká a fyzicky namáhavá práca). V tomto smere bude aktívne vplývať na zabezpečenie nových odporúčaní v sociálnych programoch  v Kolektívnej zmluve vyššieho stupňa;
-	monitoringu účinnosti Programu ozdravenia výživy obyvateľstva žijúceho v podhorských oblastiach, zamestnávaného v lesníctve; 
-	obdobne sa bude aktívne podieľať na výskumnom riešení výživového stavu obyvateľstva, špeciálne zameraného na zamestnancov v lesníctve a chorôb zažívacieho  ústrojenstva, ktoré sú významnou mierou ovplyvnené nesprávnou výživou.
Plnenie
Komplexné štatistické  údaje predkladajú užívatelia poľovníckych revírov na okresné úrady do 10.2. nasledujúceho roka. Uvádzame preto iba kvalifikované odhady dodávok diviny za rok 2000 v tis. kg zveri: jelenej 290; srnčej 11; muflonej 18; danielej 14; diviačej 62; zajačej 45 a bažantej 80. 
Z lesných plodov bolo dodané na spracovanie a spotrebu v tis. kg: maliny lesné 52; ostružiny černicové 5; brusnice čučoriedkové 22 a šípky 47.
V roku 2000 bolo podávané jedno teplé jedlo denne v kategórii robotníkov asi 40% zamestnancov  a v kategórii THZ asi 90% zamestnancov.

III.	VODNÉ  HOSPODÁRSTVO        

Ryby
Z konkrétnych cieľov "Programu ozdravenia výživy obyvateľov Slovenskej republiky" vyplýva zvýšiť spotrebu rýb (n-3 polyénových mastných kyselín).
Plnenie
Vzhľadom na prebytok nížinných druhov rýb dovážaných z ČR poklesla cena, napr. vianočného kapra na 65 - 80 Sk/kg, čo umožnilo zvýšenie dostupnosti všetkým spotrebiteľom.

Rezort má rozpracovanú novelizáciu zákona o rybárstve, v ktorej okrem iného navrhne umožnenie chovu rýb fyzickým a právnickým osobám.

Ministerstvo financií Slovenskej republiky

Hodnotenie plnenia úloh kapitoly VI. Financovanie

Daňové a colné právne predpisy v Slovenskej republike sú založené na zásade daňovej a colnej spravodlivosti a rovnoprávnosti. V maximálnej miere sú z nich vylúčené diskriminačné prvky, ako sú individuálne daňové a colné úľavy. Z toho dôvodu a taktiež z dôvodu plnenia podmienok prístupového procesu Slovenskej republiky do Európskej únie, a s tým spojenej podmienky aproximácie našich daňových a colných právnych predpisov s obdobnými predpismi uplatňovanými v štátoch Európskej únie sa ani v budúcnosti neuvažuje so žiadnymi daňovými úľavami a zvýhodneniami.
Oblasť nepriamych daní je v Slovenskej republike už v značnej miere aproximovaná a v rámci  prístupového procesu sa bude úplne aproximovať. Základným atribútom, ktorý treba v nepriamych daniach uplatňovať, je daňová neutralita.
VI. Smernica Európskej únie ustanovuje možnosť uplatniť pre vybrané druhy tovaru, medzi ktoré patria aj potraviny, zníženú sadzbu dane z pridanej hodnoty. Takýto postup je v našej legislatíve zabezpečený. Citovaná VI. Smernica EÚ však neumožňuje uplatňovať rôzne sadzby na rovnaký druh výrobku. Sadzbu DPH v zmysle odporúčaní EÚ nie je možné využívať na zabezpečovanie sociálnych, zdravotných, regionálnych, prípadne iných aspektov.
Obdobná je situácia aj v colnej oblasti. Colné sadzby uvedené v Colnom sadzobníku na príslušný rok sa viažu na konkrétny tovar podľa 8-miestnej kombinovanej nomenklatúry. Kritérium zdravého výrobku v tejto nomenklatúre, ktorá je celkom zlučiteľná s kombinovanou nomenklatúrou Európskej únie nie je možné zohľadniť. Navyše Slovenská republika má tak nízku colnú ochranu (nižšiu než 1%), že ďalšie znižovanie sadzieb nad rámec prijatých záväzkov voči zahraničiu už nie je žiadúce.
Vzhľadom k uvedenému, Ministerstvo financií SR túto problematiku rieši a aj v budúcnosti bude riešiť len v rámci rozpočtového procesu príslušných odvetvových rezortov.
Ministerstvo financií SR spolupracovalo s jednotlivými správcami rozpočtových kapitol pri tvorbe návrhu ich rozpočtov.     

Ministerstvo hospodárstva Slovenskej republiky

1.	V nadväznosti  na časť I. materiálu "Ciele programu ozdravenia výživy, A. Všeobecné ciele" iniciovať v zmysle § 2, ods. 2, písm. d) zákona č. 32/1992 Zb. o slovenskej obchodnej inšpekcii zaradenie do plánu kontrolných akcií SOI mimoriadne kontroly, cielene zamerané na dodržiavanie stanovených výživových dávok, predpísanej hmotnosti a akosti predávaných jedál v školských stravovacích zariadeniach. Predmetné kontroly sú vykonávané v súčinnosti s ostatnými dozornými a inšpekčnými orgánmi zainteresovaných rezortov.
Plnenie
Slovenská obchodná inšpekcia v roku 2000 nemala v pláne práce kontroly zamerané na dodržiavanie predpísanej hmotnosti a akosti, ani dodržiavanie stanovených výživových dávok podávaných jedál v zariadeniach školského stravovania z nasledovných dôvodov: Akcia s uvedeným zameraním bola realizovaná SOI v roku 1999, pričom na základe alarmujúcich výsledkov tejto kontroly boli v operatívnej porade ministra školstva prijaté opatrenia na odstránenie nedostatkov, ktoré mali zabezpečiť koordináciu zainteresovaných rezortov v oblasti školského stravovania. Najvýraznejšie rozdiely boli zistené pri energeticko-biologických hodnotách podávaných  obedov oproti odporúčaným výživovým dávkam. Tieto rozdiely boli spôsobené údajne tým, že  revidované odporúčané výživové dávky z roku 1997 neboli zapracované do materiálno-spotrebných noriem pre školské stravovanie a zásad pre zostavovanie jedálnych lístkov, ktoré boli tvorené ešte v roku 1992, pri podstatne nižších cenových reláciách surovín. Tiež Štátny zdravotný ústav SR napadol spôsob interpretácie  odporúčaných výživových dávok, nakoľko údajná metóda laboratórneho hodnotenia má podľa hlavného hygienika SR až 40%-tnú  chybu oproti inventúrnej metóde teoretického výpočtu. Vzhľadom na časovú náročnosť plnenia nápravných opatrení, uložených MŠ SR, ako aj nepriaznivú finančnú situáciu školstva, požiadal v novembri 1999 generálny riaditeľ sekcie základných a stredných škôl a školských stravovacích zariadení MŠ SR o zohľadnenie uvedených skutočností a vykonanie následných previerok s dostatočným časovým odstupom.
         .    
2. V úzkej spolupráce s občianskymi združeniami založenými na ochranu práv a ekonomických záujmov spotrebiteľov "zabezpečiť informovanosť širokej spotrebiteľskej verejnosti o zásadách správnej výživy".
Plnenie
V rámci spolupráce s občianskymi združeniami založenými na ochranu práv a ekonomických záujmov spotrebiteľov boli v priebehu roku 2000 v zmysle prijatého opatrenia realizované informačné vystúpenia, besedy a iné akcie v masovo komunikačných prostriedkoch, zamerané na zásady správnej výživy, otázky bezpečných potravín a ostatné diskusné fóra, na ktorých odborní pracovníci odpovedali na otázky spotrebiteľov. V priebehu roku 2000 bolo viac ako 20% vystúpení, otázok a odpovedí kompetentných pracovníkov, zameraných na problematiku bezpečných potravín.

3. Pri realizácii samoobslužného informačného spotrebiteľského systému  INFOTÉKA   
    "napomáhať pri aktualizácii katalógu na tému Výživa/Zdravie a katalógu    
    Mlieko/Mäso/Chlieb

Plnenie
Združenie slovenských spotrebiteľov pokračovalo v priebehu roku 2000 v aktualizácii a organizácii ďalšieho budovania samoobslužného informačného spotrebiteľského systému INFOTÉKA, 
V priebehu hodnoteného obdobia boli aktualizované katalógy POISTENIE, FINANČNÉ SLUŽBY, ENERGIA, PRÁVNE PREDPISY III, DOMÁCE SPOTREBIČE, VÝŽIVA A ZDRAVIE, VEREJNÉ SLUŽBY a SÚKROMNÉ SLUŽBY. V záujme rozšírenia služieb boli v uvedenom období základné katalógové súbory a ich I. a II. aktualizácia transformované do elektronickej verzie.

4.	"Návrh zákona o reklame", ktorý MH SR  v súlade s Plánom legislatívnych úloh vlády SR na rok 2000 malo predložiť na rokovanie Legislatívnej rady vlády  SR.
Plnenie
Zákon o reklame č. 147/2001 Z.z. s účinnosťou od 1.5.2001 implementuje smernicu EÚ o klamlivej reklame (č. 84/450/EEC v znení 97/53/EC) a smernice EÚ o porovnávacej reklame (č. 84/450/EEC v znení 97/55/EC) je v súčasnosti v legislatívnom procese. Účinnosť tohoto návrhu zákona sa predpokladá v termíne od 1.4.2001.

5.	Návrh novely zákona o Slovenskej obchodnej inšpekcii, ktorý MH SR v súlade s Plánom legislatívnych úloh vlády SR na rok 2000 malo predložiť na rokovanie Legislatívnej rady vlády
Plnenie
Slovenská republika sa zaviazala v rámci prístupového procesu a "Národného programu pre prijatie acquis communautaire" posilniť kontrolu na trhu a jej výkon tak, aby bola kompatibilná s požiadavkami zabezpečenia efektívnosti implementácie európskej legislatívy. Na potrebu zmeny štruktúry orgánov kontroly na trhu poukázal aj Audit súladu činnosti a financovania ústredných orgánov štátnej správy a organizácií v ich pôsobnosti, ktorý schválila vláda SR uznesením č. 694/2000 dňa 30. Augusta 2000. V súlade s uvedeným uznesením vlády bol podľa bodu C.48 vypracovaný a v závere roku na rokovanie vlády SR predložený materiál "Analýza účinnosti a pôsobenia súčasného systému orgánov trhového dozoru a Návrh legislatívneho zámeru zákona o integrovanom orgáne kontroly na trhu pre nepotravinárske výrobky a služby".  V zmysle uvedeného požiadal minister hospodárstva o zrušenie úlohy "Návrh zákona o Slovenskej obchodnej inšpekcii" z Plánu legislatívnych úloh vlády SR na rok 2000. Listom podpredsedu vlády SR č. 3051/2000-H zo dňa 11.12.2000 bol vyslovený súhlas so zrušením úlohy.

Ministerstvo práce, sociálnych vecí a rodiny Slovenskej republiky 

V nadväznosti na ciele Programu ozdravenia výživy boli v podmienkach zariadení sociálnych služieb SR rozpracované úlohy pre zabezpečenie ozdravenia výživy obyvateľov týkajúce sa:
-	zníženia spotreby tučných druhov mäsa a výrobkov z nich s vysokým obsahom tuku
-	plnotučného mlieka, syry, jogurty sa nahradili nízkotučnými jogurtmi
-	obmedzovania jedál z vajec
-	obmedzovania cukru, cukrárenských výrobkov a kuchynskej soli           
-	zníženia spotreby živočíšnych tukov
Alkoholické nápoje sa v našich zariadeniach nepodávajú.

V jedálnych lístkoch sa zohľadňuje tendencia znižovania spotreby tučných druhov mäsa a mliečnych výrobkov s nižším obsahom tukov, vajec ako samostatného jedla (len na prípravu do varenia). Bravčová masť je nahrádzaná rastlinnými olejmi a maslo je nahrádzané rastlinnými tukmi (Veto, Flóra). V pripravovaných jedlách sa obsah kuchynskej soli znižuje na minimum. Alkoholické nápoje sa neskladujú a nepoužívajú. Preferuje sa zvýšenie spotreby výrobkov z tmavej múky, grahamové a sójové výrobky. Pri    dostatočnej osvete nutnosti racionálneho stravovania odmietavý postoj obyvateľov hlavne staršieho veku prestal byť vypuklým problémom. Strukoviny, či už vo forme polievok alebo prívarkov sú do jedálneho lístka zaraďované 1 až 2x v týždni. Rybie filé ako hlavné jedlo je v jedálnych lístkoch pravidelne zaraďované.
Čerstvá zelenina je bežne zaraďovaná do stravovania na prípravu polievok, prívarkov a zeleninových šalátov. Ovocie je podávané denne na desiatu a olovrant obyvateľom, ktorí odoberajú počet  jedál zodpovedajúci celodennému stravovaniu. Zemiaky a jedlá z nich sa používajú prakticky denne. Používanie húb  (hlivy ustricovej) je nulové a do jedálneho lístka sú zaraďované jedlá s použitím konzervovaných šampiňónov.
Jedlá z hydiny sú medzi obyvateľmi veľmi obľúbené a aj napriek tomu, že sú finančne náročnejšie, sú do jedálneho lístka zaraďované minimálne 1x týždenne.
Prírodné stolové vody sa pri podávaní stravy nepoužívajú, nahrádzajú sa čajom, džúsmi a vodou ochutenou sirupom.
Pri zostavovaní jedálnych lístkov sa sledujú vyživovacie faktory s  účelom znížiť príjem vyživovacích zložiek tak, aby sa tuk podieľal na celkovom energetickom príjme maximálne 30% s nasledujúcou štruktúrou:
a)	nasýtené mastné kyseliny 10%
b)	monoénové mastné kyseliny 10%
c)	polyénové mastné kyseliny 10%
-  energetický príjem z bielkovín predstavoval 10-12% energetického príjmu.
Zamestnanci zariadení sociálnych služieb a občania, ktorým sa  v nich poskytuje starostlivosť, sú informovaní o zásadách správnej výživy, výživovej skladbe potravín, nových druhoch potravín a o rizikách z  nesprávnej skladby potravín.
Súčasťou plnenia uznesenia vlády SR č. 894 zo dňa 13. októbra 1999 bolo aj oboznámenie zariadení sociálnych služieb SR s usmernením MPSVR SR o činnosti stravovacích prevádzok v zariadeniach sociálnych služieb, ktoré je zamerané na dodržiavanie právnych predpisov, upravujúcich stravovanie, a to najmä v oblasti dodržiavania hygienicko-epidemiologických zásad v spoločnom stravovaní. Materiál obsahuje aj prílohy, ktorých obsahom je výber právnych predpisov, zásad, noriem a odporúčaní, ktorých dodržiavanie je základným predpokladom bezchybného fungovania stravovacej prevádzky.
Dodržiavanie zásad "Programu ozdravenia výživy obyvateľov SR" v podmienkach zariadení sociálnych služieb úzko súvisí  aj s výškou stravnej jednotky. V súčasnosti navrhujeme zvýšiť výšku stravnej jednotky o 10%.
Informovanosť o zásadách správnej výživy, výživovej skladbe nových druhov potravín a o rizikách nesprávnej skladby stravy sa priebežne zabezpečuje formou seminárov, organizovaných v zariadeniach.
V domovoch sociálnych služieb a v detských domovoch sa predmetná úloha plní v rámci výchovy a prakticky sa realizuje v krúžkoch varenia.
Krajské úrady SR, odbory sociálnych vecí zabezpečujú plnenie predmetnej úlohy formou pracovných stretnutí s vedúcimi stravovacích prevádzok zariadení sociálnych služieb a priamym vstupom do týchto zariadení metodickými návštevami a kontrolami.
Záverom na základe uvedeného možno konštatovať, že Uznesenie vlády SR č. 894/1999 k programu ozdravenia výživy obyvateľov SR, ktorého predkladateľom bolo Ministerstvo zdravotníctva SR, bolo zo strany Ministerstva práce, sociálnych vecí a rodiny SR splnené.          

Ministerstvo vnútra Slovenskej republiky

V roku 2000 sa v súvislosti so zlepšením stravovania policajtov riešilo niekoľko problémov:
1.	v súvislosti s nespokojnosťou stravníkov s kvalitou jedla sa v dvoch prípadoch menil 
dodávateľ a výrobca stravy,
2.	opakovane sa vykonali kontroly stravovacích zariadení v 15 výrobniach stravy, 
3.	riešili sa problémy so zabezpečovaním dodávky pitnej vody a minerálky na pracoviská, kde nie je zabezpečený rozvod pitnej vody.
Orgány na ochranu zdravia na sústredení pracovníkov všetkých stravovacích zariadení rezortu aktívne vystúpili s dvomi príspevkami, ktoré boli obsahovo zamerané na kvalitu a kvantitu vyrábaných jedál.
V poradni zdravia bolo vyšetrených 255 policajtov a zamestnancov rezortu. Cieľom vyšetrenia bolo zistiť prevalenciu fajčenia tabaku, krvného tlaku, hodnoty celkového cholesterolu  a triglyceridov. Na základe hodnotenia zdravotného stavu jednotlivých klientov bola doporučovaná zmena životného štýlu, ktorá vychádza hlavne zo zmeny stravovacích návykov.
Z dôvodu rôznorodosti náplne činnosti i z dôvodu rozdielov v materiálno - technickom vybavení jednotlivých pracovísk, kde policajti vykonávajú viac ako 11 - hodinovú službu, je riešenie optimálneho stravovania dlhodobejším problémom. Na niektorých pracoviskách, kde policajti počas služby nemôžu opustiť toto pracovisko, sa doplnili kuchynky mikrovlnými rúrami, na niektorých pracoviskách sa zabezpečil dovoz mrazenej stravy.
Problematikou ozdravenia výživy sa zaoberajú i v kúpeľných a rekreačných zariadeniach Ministerstvo vnútra SR, kde časť odborných prednášok je sústredená na racionálne stravovanie, predchádzanie ochoreniam žalúdka a pod. Tým, že policajti sú povinní absolvovať preventívne prehliadky každoročne, lekári prvého kontaktu pri zmenách biochemických parametrov upozorňujú na nutnosť zmien pri stravovaní, prípadne na zmenu životného štýlu.

Ministerstvo obrany Slovenskej republiky

Kapitola č. I.B Konkrétne ciele 

Úloha č. I.B.II. Potraviny - 1
Požiadavkám na spotrebu a nárastu cien potravín prispôsobovať každoročne výšku stravného k stravným dávkam  a prídavkom potravín.
Plnenie
Úloha priebežne plnená
Analýza vývoja cien potravín vypracovaná v mesiaci júl 2000 ukázala potrebu úpravy výšky stravného, stanoveného naposledy v r. 1998.  V mesiaci október 2000 schválil minister obrany novelizáciu RMO SR č. 29/1998, v ktorej sa zvyšujú stravné limity s účinnosťou k 1.2.2001.

Úloha č. I. B.II. Potraviny - 2
Ovplyvňovať plánovanie  výživy v rezorte MO SR k postupnému naplňovaniu odporúčanej spotreby potravín. Tomuto cieľu priebežne prispôsobovať programy hodnotenia výživy v časti odporúčanej spotreby potravín.
Plnenie
Úloha priebežne plnená
Plánovanie výživy k postupnému naplňovaniu odporúčanej spotreby potravín bolo ovplyvňované u vojsk riadiacimi orgánmi proviantnej služby veliteľstiev vzdušných síl a pozemných síl a Hlavného úradu logistiky. Tieto orgány upresnili metodiku hodnotenia výživy k odporúčanej spotrebe. Hodnotenie výživy sa vykonáva u útvarov 1 x ročne. V r. 2000 veľmi dobré výsledky boli dosiahnuté u 5 útvarov, nedostatky v odporúčanej spotrebe sa zistili u 4 útvarov.

Kapitola II. Zámery programu

Úloha č. II. a)
Plánovanou a riadenou výživou zabezpečovať aplikáciu zásad správnej výživy a tým podporovať u vojakov nové stravovacie návyky. K tomu dvakrát ročne vykonať zamestnanie na objasnenie a uplatňovanie zásad zdravej výživy s vojakmi základnej služby.
Plnenie
Úloha priebežne plnená.
V mesiacoch máj - jún a október - december organizovali velitelia zamestnania k správnej výžive. Orgány vojenského zdravotníctva vykonali prednášky pre vojakov základnej služby o zásadách zdravej výživy a životosprávy a odborné orgány proviantnej služby, vykonali besedy o stravovaní s vojakmi základnej služby, vojenskými profesionálmi a občianskymi zamestnancami. Besedy boli zamerané na presadzovanie nových stravovacích návykov s preferenciou vybratých potravín. Nové stravovacie návyky sú presadzované i v praxi v skladbe jedálnych lístkov s preferenciou hydiny, rýb, strukovín, sóje, zeleniny.        

Úloha č. II. b) 1
Pravidelne kontrolovať dodržiavanie zásad získavania potravinových produktov z ekologických oblastí u výrobcov a dodávateľov pre Armádu SR a ich skladovanie u vojsk.
Plnenie
Úloha priebežne plnená
Vojenská veterinárna služba kontroluje dodržiavanie hygienických zásad u civilných výrobcov pred ich zaradením do výberového konania. Záujemcom po kontrole vydáva veterinárne osvedčenie o spôsobilosti dodávok pre armádu SR, ktoré je podmienkou pre účasť vo výberovom konaní. V roku 2000 bolo vydaných 142 týchto osvedčení.
Zdravotnícka služba, okrem bežného hygienického dozoru lekárov prvého  kontaktu, vykonala 22 kontrol skladovania proviantu, závady boli zistené u 1 útvaru.

Úloha č. II. b) 2
Vykonávať ekologický monitoring prostredia na stanovenie kontaminácie rezíduami pesticídov, ťažkých kovov a iných škodlivých látok v surovinách a potravinách za účelom ich minimalizácie až eliminácie v potravinovom reťazci. Výsledky pravidelne vyhodnocovať.
Plnenie
Úloha priebežne plnená
VVÚ Košice vykonáva monitoring prioritne vo vojenských výcvikových priestoroch, kde systematicky monitoruje vodu, potravinové suroviny a krmivá na obsah PCB, ťažkých kovov a rezíduá pesticídov. Na základe výsledkov sa ovplyvňuje pobyt a výcvik zahraničných  a vlastných vojsk v týchto priestoroch. Kontrolu vodných zdrojov vo vojenských objektoch na prítomnosť týchto látok vykonáva VÚHE Bratislava. Prekročenie povoleného množstva antimónu bolo zistené v jednom zdroji.

Úloha č. II. b) 3
Pravidelne kontrolovať obsah škodlivín v surovinách a v hotových potravinách dodávaných pre Armádu SR a hygienické podmienky skladovania, ako aj kvalitu skladovania potravín.
Plnenie
Úloha priebežne plnená
Vojenská veterinárna služba po územných obvodoch kontroluje kvalitu dodávaných aj skladovaných potravín a námatkovo vykonáva laboratórnu expertízu vzoriek potravinových komodít. Nevhodné potraviny vyraďuje zo  zásob a prijíma opatrenia na optimalizáciu skladových podmienok.

Úloha č. II. b) 4 - prvá odrážka
V rámci veliteľských a odborných zhromaždení informovať vedúcich funkcionárov proviantnej služby o nových druhoch potravín a o ich výživových parametroch.
Plnenie
Úloha priebežne plnená             
V mesiaci jún a september 2000 v rámci odborných zhromaždení boli náčelníci proviantnej služby a vedúci vojenských závodných kuchýň útvarov a zväzkov pozemných a vzdušných síl informovaní o nových druhoch potravín, ich výživových parametroch (firma Zbrojníky Levice, VITANA, TST Košice, TAMI Kežmarok), prezentovaná bola nová pohotovostná dávka PODAP pre veliteľský zbor.

Úloha č. II. b) 4 - druhá odrážka
Vo vojenskej tlači informovať vojakov o zásadách správnej výživy, skladbe stravných dávok a možných rizikách pri ich nedodržaní.
Úloha priebežne plnená
Uvedená problematika sa dostáva do povedomia vojakov najmä v rámci besied o stravovaní, vykonávaných raz štvrťročne a formou názornej agitácie na výveskách útvarov a jednotiek. V niektorých útvaroch sa využíva aj útvarová tlač (napr. 5. delostrelecká brigáda).

Kapitola III. Zabezpečenie cieľov
Ciele programu presadzovať:

Úloha č. III. 1
Cestou osvety a informovanosti príslušníkov Armády SR o vzťahu výživy k civilizačným chorobám a o zásadách správnej výživy prostredníctvom periodík (Obrana, Samo), armádnych programov v Slovenskom rozhlase a STV, na odborných zhromaždeniach, seminároch, konferenciách a inými formami.
Plnenie
Úloha priebežne plnená
V praxi sa využívajú rôznorodé formy publikovania zásad správnej výživy a jeho vzťahu k civilizačným ochoreniam, od besied a zhromaždení v útvaroch, cez útvarovú tlač a rozhlas, odborné zhromaždenia, semináre a konferencie až po masovokomunikačné prostriedky. Kvôli prístupnosti sa najčastejšie využíva armádna tlač  - Obrana, v ktorej boli v r. 2000 uverejnené 3 články tohoto zamerania. V septembri 2000 bol vo VÚHE vykonaný medzinárodný seminár k tejto problematike. Aktuálne informácie sprostredkuje veterinárna služba formou periodického Informačného spravodajcu. Doposiaľ sú málo využívané masovokomunikačné prostriedky s celoštátnou pôsobnosťou.

Úloha č. III. 2
Vytvorením a prácou poradní zdravej výživy a zdravého životného štýlu - "Centrá podpory zdravia " v posádke Bratislava
Plnenie
Úloha splnená. 
V rámci oddelenia hygieny výživy VÚHE bolo k 1.12.2000 vytvorené Centrum podpory zdravia. Jeho práca sa koncentruje do poradní zdravej výživy a zdravého životného štýlu, poradne zdravej práce a poradne protiepidemickej starostlivosti s dôrazom na boj proti alimentárnym nákazám. V rámci poradne zdravej výživy bola zriadená mobilná poradňa, v ktorej bolo vyšetrených 166 respondentov v pilotnej štúdii monitoringu účinnosti programu a výskumu výživového stavu profesionálnych vojakov.

Úloha č. III.4 
Výberom vhodných dodávateľov proviantu so zabezpečeným vlastným kontrolným systémom a so sanitačným programom a správnou výrobnou praxou podľa požiadaviek legislatívy EÚ.
Plnenie
Úloha priebežne plnená.
Úloha sa plní po veterinárnych územných obvodoch. U jednotlivých dodávateľov proviantu vykonáva veterinárna služba štátny veterinárny dozor, v rámci ktorého preveruje hygienické podmienky výroby, skladovania a dopravy surovín a potravín, dodržiavanie technológií a správnej výrobnej praxe, ako aj sanitačné programy podľa požiadaviek Potravinového kódexu. Pri porušení podmienok nevydá veterinárne osvedčenie, ktorým je podmienená účasť vo výberovom konaní.    
   
Úloha č. III. 5
Vytváraním tlaku na výrobcov a predávajúcich potravín cestou objednávania výživovo hodnotných a zdravotne neškodných potravín.
Plnenie
Úloha priebežne plnená
Tlak na výrobcov a predávajúcich sa vytvára priebežne vyžadovaním veterinárneho osvedčenia vydaného vojenskou veterinárnou službou, požiadavkami na výživovo hodnotné a zdravotne neškodné potraviny pri výberovom konaní, pri uzatváraní kontraktov a cestou reklamačných konaní. Vojenská veterinárna služba je pripravená zamerať kontrolné mechanizmy aj na vylúčenie rizika BSE (choroba šialených kráv) pri zabezpečení zdravotne neškodných potravín.

Úloha č. III. 6
Zavedením do používania v Armáde SR pohotovostnej dávky potravín pre jednotlivca (PODAP) s uplatnením zásad stanovených programom ozdravenia výživy obyvateľstva SR a predurčením pre poľný výcvik, misie OSN, živelné pohromy a pre čas brannej pohotovosti štátu.
Plnenie
Úloha splnená
Pohotovostná dávka potravín PODAP bola vyvinutá vo Vojenskom veterinárskom ústave Košice, bola prezentovaná na výstave IDEE 2000 zavedená do používania v Armáde SR rozhodnutím ministra obrany SR č. SEMPO/K - 621/8 - 21 zo dňa 21.12.2000.                  

Ministerstvo kultúry Slovenskej republiky

Vo vzťahu k širokej verejnosti:

Národné osvetové centrum (NOC)
Na základe schváleného Programu ozdravenia výživy obyvateľov Slovenskej republiky NOC usmerňovalo regionálne osvetové strediská  a ostatných realizátorov miestnej a regionálnej kultúry aj v tejto oblasti. V záujme zlepšenia celkového zdravotného stavu obyvateľstva NOC nadviazalo na podujatia s danou tematikou realizované v predchádzajúcich rokoch, prostredníctvom ktorých rozširovalo informácie o zásadách správnej výživy, rizikách nesprávneho stravovania a prevencii civilizačných chorôb s cieľom zmeniť stravovacie návyky obyvateľov SR.
V tomto smere NOC v roku 2000 uskutočnilo seminár Miesto a úlohy občianskeho vzdelávania a voľnočasových aktivít v podmienkach transformujúcej sa spoločnosti, v rámci ktorého v obsahovej časti odzneli príspevky zamerané aj na oblasť zdravého spôsobu života, prevencie a zásad správnej výživy obyvateľstva ako súčasti občianskeho vzdelávania. V diskusii si pracovníci regionálnych osvetových stredísk vymenili poznatky z organizovania vzdelávacích aktivít aj s tematikou zdravotnej výchovy, ozdravenia výživy obyvateľov a pod.

Knižnice
Súčasťou hlavných úloh knižníc je sprístupňovanie dokumentov, databáz a informácií používateľom. Od rozsahu a kvality prístupných informácií obsiahnutých v informačných prameňoch (knihách, časopisoch, audiovizuálnych dokumentoch, databázach na CD ROM atď.) závisí zlepšenie vedomostí a rozhodovanie sa pri voľbe správnej výživy, skladbe potravín a vedie v konečnom závere k postupnému odstraňovaniu nesprávnych, nezdravých stravovacích zvyklostí.
Špecifikom Slovenskej národnej knižnice a Univerzitnej knižnice v Bratislave je aj saturácia potrieb vedcov a odborníkov, ktorí sa zaoberajú vedecko-výskumnou činnosťou v oblasti ochrany zdravia a zdravej výživy.
Univerzitná knižnica v Bratislave (UKB)
1.	UKB má vo svojich knižničných fondoch obsiahnutú celoštátnu produkciu titulov knižných a periodických publikácií na základe práva povinného výtlačku, ktoré obsahujú i problematiku zdravia a zdravej výživy. Z celkového prírastku vyše 500 zahraničných kníh v roku 2000 sa vzťahuje priamo alebo zo širších aspektov k predmetnej tematike 16 titulov kníh, 5 českých a 6 iných zahraničných medicínskych periodík.
2.	V rámci medzinárodnej medziknižničnej výpožičnej služby a medzinárodného systému elektronického zasielania dokumentov JASON v roku 2000 zaznamenali z celkového počtu cca 3000 výpožičiek až 70% požiadaviek používateľov z oblasti zdravotníctva, medicíny, ochrany zdravia a zdravej výživy, čo predstavuje približne 2100 kníh a xerokópií článkov.
3.	Používatelia prejavujú značný záujem o databázu Books Find, kde sa nachádzajú najnovšie tituly publikácií, ktoré práve vychádzajú (ďalej databáza Biological Abstracts). Z celkového počtu 4246 strojových a 7 klasických rešerší vypracovali 64 rešerší a bibliografických informácií, ktoré sa bezprostredne tematicky viažu na problematiku ochrany zdravia a zdravej výživy.
4.	UKB pripravila k problematike ochrany zdravia, zdravého životného štýlu a zdravej výživy viacero hodnotných vzdelávacích podujatí, odborných prednášok, výstavy a kolektívne projekcie z videokaziet v rámci spolupráce s vysokými a strednými školami.

Slovenská knižnica pre nevidiacich M. Hrebendu v Levoči
Slovenská knižnica pre nevidiacich Mateja Hrebendu v  Levoči vydáva spolu 12 periodík v troch verziách: Braillovej, zvukovej a zväčšenej čiernotlačovej. V periodikách PRAMEŇ (zvukový), PRIEZOR (zväčšená čiernotlač), VIERKA (v Braillovom písme a zväčšenej čiernotlači) a MLADOSŤ (v Braillovom písme ) publikovali články o racionálnej výžive, o zásadách správnej životosprávy a správnej výživy.

Slovenský filmový ústav (SFÚ)
Prehliadka filmov so zdravotníckou tematikou bola v marci roku 2000 uskutočnená s dobrou odozvou. Filmy s touto tematikou sú k dispozícii v Ústave zdravotnej výchovy. Niektoré z nich už boli zaradené aj v programe STV. SFÚ bude aj naďalej spolupracovať s Ústavom zdravotnej výchovy v Bratislave a ako informačné centrum v oblasti kinematografie bude aj naďalej odporúčať filmy s danou tematikou do prehliadok, dramaturgicky vypomáhať hlavne klubom mladých, ktoré vlastnia videoprojekcie.
Pre novinárov bola v apríli roku 2000  usporiadaná prehliadka najnovších filmov so zdravotníckou tematikou v Českom centre v Bratislave, na ktorú boli pozvaní aj členovia Kruhu priateľov českej kultúry v Bratislave.

Slovenská filharmónia (SF)
V rámci koncertov konaných v SF distribuovali letáky na prevenciu proti hepatitíde, letáky na detské vitamíny a tabletky proti kašľu. Na rodinných koncertoch dostali deti jogurty z firmy RAJO.
SF má informačný panel s aktualizovanými informáciami z oblasti zdravotnej problematiky, spolupracujú s farmaceutickými firmami pri prezentácii nových medikamentov.

Slovenské technické múzeum v Košiciach
V rámci vernisáže obrazov autora Marka Moučku sa prezentoval sponzor tejto akcie - výrobca TOFU a racionálnej výživy - firma Alfa bio z Banskej Bystrice. Súčasťou akcie bola prezentácia výrobkov a návštevníkom múzea sú k dispozícii propagačné materiály tejto firmy.
Výrobcov potravín v meste Košice v roku 2000 neoslovili (úloha nesplnená,  budú ju plniť v priebehu roka 2001).

Štátny fond kultúry Pro Slovakia
Štátny fond kultúry Pro Slovakia v rámci predložených žiadostí o grant na rok 2000 nemal žiadosť, ktorá by sa zaoberala problematikou ozdravenia  výživy obyvateľov.

Ústav pre vzťahy štátu a cirkví
Ústav pre vzťahy štátu a cirkví v súvislosti s plnením úloh Programu ozdravenia výživy obyvateľov Slovenska v spolupráci s Komisiou cirkví pri Magistráte mesta Košice a Ekumenickou spoločnosťou pre štúdium siekt pri Ekumenickej rade cirkví v SR zorganizoval pre verejnosť košického regiónu Seminár o pôsobení nových a netradičných náboženských hnutí, deštrukčných kultov a siekt v SR, ktorého časť bola venovaná zmenám diétnych režimov u členov netradičných náboženských hnutí, kultov a siekt, ich negatívnym vplyvom na ľudský organizmus z psychologického, fyziologického a spirituálneho hľadiska, ako aj prevencii poškodených z uvedených dôvodov.

Galérie
V 2. polroku 2000 sa v Slovenskej národnej galérii (SNG) v Bratislave uskutočnila akcia "Ako zdravo žiť a jesť" v rámci tvorivých dielní SNG, kde bol detský návštevník orientovaný na zdravú životosprávu v samostatnej kreatívnej činnosti.

Vo vzťahu k vlastným zamestnancom a ich rodinným príslušníkom organizácie rezortu kultúry:
V Slovenskej ústrednej hvezdárni v Hurbanove v tejto oblasti zabezpečili aj besedu s odborným lekárom zameranú na vysvetlenie vzťahu výživy k vzniku civilizačných ochorení. Niektorí zamestnanci navštívili výstavu AGROKOMPLEX, kde sú vystavené najnovšie produkty racionálnej výživy.
Ústav pre vzťahy štátu a cirkví vo vzťahu k vlastným zamestnancom uskutočnil besedu o zásadách správnej výživy, zdravej výživy a prevencii vzniku civilizačných ochorení.
Maďarský umelecký súbor - Mladé srdcia organizoval v predošlom kalendárnom roku niekoľko aktivít preventívne zameraných  na ozdravenie výživy svojich členov  - tanečníkov i netanečníkov. Vedenie súboru zabezpečuje informovanosť zamestnancov z oblasti zdravej výživy prostredníctvom krátkych tzv. zdravotných okienok, ktoré prebiehajú 1x mesačne v rámci kondičného tréningu tanečníkov.
Viaceré organizácie v rezorte kultúry propagovali zdravý spôsob stravovania zabezpečením stravných lístkov do diétnej reštaurácie a vegetariánskej reštaurácie. V iných organizáciách je stravovanie riešené GASTRO lístkami, kde výber stravy závisí od samotného zamestnanca.

V Pamiatkovom ústave termín uskutočnenia prednášky spojenej s besedou na tému zdravej výživy a životosprávy z dôvodu pracovnej vyťaženosti prednášateľa presunuli na prvý štvrťrok roku 2001 a z toho dôvodu ako náhradný program zabezpečili na túto tému propagačné materiály vydané Ústavom zdravotnej výchovy. Tieto a mnohé ďalšie materiály boli poskytnuté k dispozícii zamestnancom Pamiatkového ústavu  na  prístupnom mieste. Oddelenie starostlivosti o zamestnancov informovalo zamestnancov o existencii materiálov a podávalo k nim vysvetlenie. Mimo výstavky informačných materiálov na tému zdravej výživy, životosprávy, zdravého životného štýlu zabezpečili aj inú literatúru a knihy propagujúce zásady zdravej výživy nielen pre dospelých, ale aj pre deti a dospievajúcu mládež. K dispozícii majú moderné knihy, ktoré obsahujú aj recepty na prípravu zdravej stravy, zeleninových šalátov a pomazánok, ako aj rôzne diétne programy a návody na cvičenia a trávenie voľného času zamestnancov a ich rodinných príslušníkov.
Slovenská ústredná hvezdáreň v Hurbanove v rámci výchovno-vzdelávacej a osvetovej činnosti zabezpečila k nahliadnutiu odborný časopis "ZDRAVIE" a "LEKÁREŇ", ktoré sa vo svojich článkoch  zaoberajú aj správnou výživou a zároveň aj propagujú najnovšie prípravky farmaceutického priemyslu (vitamíny, stopové prvky vo forme tabletiek).
V priestoroch súboru Mladé srdcia sa nachádza informačná tabuľa, ktorá oboznamuje zamestnancov s novými poznatkami z oblasti ľudskej biológie a zdravia. Pracovníci súboru dostali v kalendárnom roku 2000 štyri čísla bezplatného časopisu Prírodná lekáreň, ktorého distribúciu zabezpečuje pre všetkých členov súboru ekonomický pracovník.

Divadelný ústav (DÚ) zabezpečil v máji uplynulého roka pre svojich zamestnancov vo videoštudovni DÚ v spolupráci so SFÚ premietanie filmu so zdravotníckou tematikou: Správnou životosprávou k predchádzaniu kardiovaskulárnych chorôb.

Štátna opera v Banskej Bystrici v oblasti zdravého stravovania vplývala aj na deti zamestnancov a v spolupráci s odbormi usporiadala súťaž v kreslení počas Dňa detí s tematikou zdravej výživy.

Ministerstvo školstva Slovenskej republiky

I.	Ciele Programu ozdravenia výživy 
A/  Všeobecné ciele

Úloha 
Aktualizovať rozpracovanie  úloh, vyplývajúcich z koncepcie spoločného stravovania detí a mládeže v školských zariadeniach a prijať nové  úlohy v nadväznosti na súčasné ekonomické podmienky a možnosti.
Plnenie
V rámci koncepcie spoločného stravovania detí a mládeže v školských zariadeniach sú úlohy v nadväznosti na súčasné ekonomické podmienky a možnosti aktualizované. Vzhľadom na cenový nárast potravín a služieb. MŠ SR prehodnotilo a upravilo s účinnosťou od 1.1.2001 finančné limity na nákup potravín pre všetky vekové kategórie stravníkov v zariadeniach školského stravovania.

Úloha 
V spolupráci s Ministerstvom zdravotníctva SR vypracovať nové zásady pre zotavovanie vzorových jedálnych lístkov s ohľadom na najnovšie poznatky vedy a výskumu v oblasti výživy obyvateľov a odporúčaných výživových dávok spotreby potravín na obyvateľa SR.
Plnenie
MŠ SR vypracovalo nové zásady pre zostavovanie jedálnych lístkov v školskom stravovaní. Zásady pre zostavovanie jedálnych lístkov boli predložené MZ SR na posúdenie.

II.	Zabezpečenie cieľov
4.	Podporou vhodného stravovania detí a mládeže

a)	Rozvojom školského stravovania
-	v sieti školských stravovacích zariadení boli uskutočnené zmeny s cieľom dosiahnuť ich optimálnu vyváženosť;
-	systém školského stravovania so zachovaním štátneho príspevku na režijné náklady na 1 hlavné jedlo zostáva nezmenený, uplatňuje sa inštitút osobitného príjemcu pre sociálne odkázané rodiny. Vzhľadom na cenový nárast potravín a služieb MŠ SR prehodnotilo a upravilo s účinnosťou od 1.1.2001 finančné limity na nákup potravín pre všetky vekové kategórie stravníkov v zariadeniach školského stravovania,
-	v spolupráci s kompetentnými zdravotníckymi  a hygienickými inštitúciami sa spracúvajú vzorové jedálne lístky na základe vedeckých výskumov a nových trendov v oblasti výživy,
-	výchova k zdravej výžive je prierezovo obsiahnutá v učebných osnovách pre základné i stredné školy.

b)	podpora zvýšeného príjmu mlieka
-	pri realizácii školského mliečneho programu na základných školách sa postupuje podľa Metodického pokynu MŠ SR č. 1227/1999 - 4 diferencovane, vzhľadom na podmienky jednotlivých škôl a školských zariadení. Sortiment a cenové relácie mliečnych výrobkov sú závislé od podmienok mliekárenských výrobcov,
-	materiálno-technické zabezpečenie mliečnych desiat nie je optimálne z dôvodu nedostatku mzdových prostriedkov na úhradu výkonov prevádzkových zamestnancov škôl a školských zariadení.

c)	Správny pitný režim 
-	správnemu pitnému režimu u detí predškolského veku je venovaná pozornosť v rámci školského stravovacieho systému i na základe dobrovoľných finančných príspevkov od zákonných zástupcov detí, ktoré umožňujú deťom dopĺňanie tekutín podľa potreby,
-	v rámci projektov "Školy podporujúce zdravie" sa kladie dôraz na správny pitný režim. Deťom sú zabezpečované vhodné nápoje - zdravotne nezávadná voda, minerálne nápoje, stolové vody, čaj a iné nápoje.

Ministerstvo zdravotníctva Slovenskej republiky

Vytvoriť podmienky pre činnosť Poradní zdravia - poradní správnej výživy (PSV)  pri štátnych zdravotných ústavoch, tak aby
-	zabezpečili vyšetrenie vybratých parametrov u všetkých záujemcov,
-	poskytovali individuálne poradenstvo pre občanov, ktorí o to prejavia záujem,
-	mohli vykonávať vyšetrenia aj mimo štátneho zdravotného ústavu pri príležitosti organizovania rôznych akcií,
-	propagovali zásady správnej výživy u občanov formou organizovania besied, prednášok, seminárov, vydávaním propagačných materiálov  a pod.    
Plnenie
Úloha je rozpracovaná a plní sa. 		
V roku 2000 poradenskú činnosť v oblasti správnej výživy  zabezpečovali  Poradne správnej výživy, Poradenské centrá správnej výživy a úpravy hmotnosti a Poradne zdravia. Poradenská činnosť bola vykonávaná na každom Štátnom zdravotnom ústave v SR.
V roku 2000  poradne navštívilo  50 984 osôb. Poradenská činnosť bola poskytovaná jednotlivcom alebo skupinám /napr. pracovné kolektívy/.
Činnosť a aktivity poradní sa navzájom líšili v jednotlivých krajoch  i v  okresoch v rámci jedného kraja.
Napr. v Žilinskom kraji, na ŠŽÚ v Dolnom Kubíne bola poradňa k dispozícii jedenkrát do týždňa. Poradenskou činnosťou boli rozvíjané široké zdravotno-výchovné  aktivity zamerané na správnu výživu s cieľom dostať sa do povedomia širokej verejnosti. K najčastejším informáciám patrili:  informácie o zásadách správnej výživy, výživovej skladby potravín, nových druhoch potravín a o rizikách z nesprávnej skladby potravín. Návštevníkom poradne, u ktorých reflotronickým vyšetrením boli namerané zvýšené hodnoty cholesterolu, triglyceridov, glukózy a krvného tlaku,  sa poskytovala poradenská služba zameraná na zmenu postoja k vlastnému zdraviu, zmenu stravovacích návykov a zlepšenie štruktúry stravy v rodine.
Na ŠZÚ v Martine je Poradňa správnej výživy súčasťou Poradne zdravia. Jej činnosť bola zameraná na usmerňovanie zmeny stravovacích návykov u klientov, ktorí poradňu navštívili a patria z hľadiska somatometrických meraní a biochemických vyšetrení do rizikovej skupiny.
Na ŠZÚ v Žiline pracuje poradňa pri Poradni zdravia. V rámci projektu sa nadviazala spolupráca s Daňovým úradom v Žiline a Strednou zdravotníckou školou. Vyšetrenie spojené s meraním klientov a poradenskou činnosťou  bolo uskutočnené v zasadačke Daňového úradu. Na SZŠ sa zapojili študenti nadstavbových ročníkov. Klienti boli spokojní s priebehom vyšetrení a poradňou, pretože následne zapojili do projektu aj ostatných členov rodiny. Boli vyšetrení všetci záujemcovia o projekt, aj takí, ktorí sa nemohli  vyhodnotiť vzhľadom na vek, prácu a pod.
V Trnavskom kraji v okrese Galanta boli klientom poradne poskytované vyšetrenia základných biochemických parametrov, individuálne výživové poradenstvo a pomocou programu "Test zdravého srdca" sa hodnotili rizikové faktory za účelom stanovenia rizikového skóre srdcovo- cievnych ochorení.
V rámci ŠZÚ Dunajská Streda pracuje Poradňa správnej výživy v Centre podpory zdravia. Vyšetrovali sa tu ukazovatele lipoproteínového metabolizmu, glukóza a triglyceridy v krvi, meral sa TK a pulz, vybrané antropometrické ukazovatele, zisťovali sa anamnestické údaje, ktoré sa spracúvali v rámci regionálneho projektu sledovania zdravotného stavu obyvateľstva okresu. Pre obézne osoby sa vypracúval osobitný program na zníženie nadváhy. S cieľom rozšírenia poradenských činností a motivovania osôb k správnej výžive pracovala aj mobilná poradňa, ktorá vykonávala svoju  pracovnú činnosť v závodoch  a rôznych inštitúciách.
Poradňa správnej výživy pri ŠZÚ hl. mesta SR Bratislava zintenzívnila svoju činnosť od 1.10.2000. Poradenstvo bolo komplexné, zamerané na mapovanie aktuálneho spôsobu výživy a  na vybrané klinické a biochemické rizikové ukazovatele zdravotného stavu. Dotazníkovou metódou sledovali frekvenciu konzumácie vybraných potravinových komodít v priebehu týždňa resp. mesiaca a aktuálny príjem energie, makro a mikronutrientov sledovali formou 24-hodinovej retrospektívnej anamnézy. Zo základných antropometrických ukazovateľov - telesná výška a hmotnosť vypočítali BMI - body mass index a zhodnotili primeranosť telesnej hmotnosti, resp. výskyt a stupeň obezity. Zmeraním TK sledovali prevalenciu hypertenzie. Pomocou analyzátora Reflotron stanovovali základné biochemické parametre. Po komplexnom zhodnotení údajov poskytli odborné poradenstvo v oblasti výživy a životosprávy, v prípade nepriaznivých nálezov objednali na kontrolné vyšetrenie. Počas roka vydali populárne - vedecké články v tlači a výchovné letáky z problematiky výživy, mali 9 vystúpení v masmédiách (rozhlas a televízia), zorganizovali Seminár pre hygienikov v rámci SPAM, v spolupráci s Fyziologickým ústavom LF UK urobili Výskum výživy vysokoškolskej mládeže a samostatne Výskum spôsobu výživy stredoškolskej mládeže, vykonávali poradenstvo na hromadných akciách ako Intermedia  Incheba a Seminár manager 2000 Holliday Inn, v spolupráci s MŠ SR vypracovali vzorové  mesačné  jedálne lístky pre školské stravovanie  v ZŠ a prispievali odbornými článkami na internetovú adresu - www.florastranky.sk.
V rámci Banskobystrického kraja sú Poradne správnej výživy zriadené len v okrese Banská Bystrica a Brezno. V Banskej Bystrici  bolo poradenstvo poskytnuté celkom 311 klientom a v okrese Brezno spolu 18 klientom. Najčastejšie sa respondenti zaujímali o nízkocholesterolovú diétu, obsah vápnika a vlákniny v potravinách a možnosť redukcie nadváhy.
V niektorých okresoch, napr. Veľký Krtíš, Zvolen činnosť v uvedenej oblasti funguje v rámci činnosti Poradne zdravia.
V Košickom kraji sú Poradne správnej výživy zriadené v okresoch Košice, Michalovce a Rožňava (pod názvom Poradenské centrum správnej výživy a úpravy hmotnosti).
V okrese Spišská Nová ves a Trebišov je výživové poradenstvo v rámci činnosti Poradne zdravia.
Na oddeleniach hygieny výživy v Prešovskom kraji sú poradne  zriadené a zabezpečujú poradenstvo. Na ŠZÚ Stará Ľubovňa nie je k dispozícii Reflotron. ŠZÚ Humenné ma Poradňu správnej výživy začlenenú pod oddelenie zdravotnej výchovy.
V rámci kraja bolo poskytnuté individuálne poradenstvo v PSV: Poprad - 215, Bardejov - 143, Vranov n. Topľou - 100, Prešov - 100, Stará Ľubovňa - 100 a Svidník  - 100.
Vo všetkých okresoch Nitrianskeho kraja spolupracujú oddelenia hygieny výživy  s Poradňami správnej výživy pri realizácii úloh súvisiacich s presadzovaním zásad správnej výživy a realizácie projektu "Sledovanie výživového stavu obyvateľov SR". Pracovníci hygieny výživy zabezpečovali časť dotazníkovú a spracovanie na počítači, pracovníci poradní časť klinickú a anamnestickú. Okrem 416 klientov vyšetrených v súvislosti s projektom navštívilo PSV 246 klientov.
V roku 2000, v rámci úloh fyziológie výživy ŠZÚ SR, spojených s výkonom štátneho dozoru, bola sledovaná a vyhodnocovaná energetická a výživová hodnota v celodennej strave  v  20 prevádzkach v SR. Išlo najmä o stravovacie zariadenia v NsP,  v geriatrických zariadeniach a psychiatrických liečebniach.

 V návrhu novely zákona o ochrane zdravia ľudí a nadväzných predpisov, pri tvorbe a novelizácii Potravinového kódexu,
-	formulovať požiadavky v súlade s cieľmi programu ozdravenia výživy,
-	zahrnúť požiadavky na obohacovanie potravín, tak aby bolo predovšetkým sledované zdravotné a nie komerčné hľadisko,
-	stanoviť pomer základných živín a okrem kuchynskej soli aj maximálne množstvo tuku vo vybratých komoditách (mäsové výrobky, syry).  
Plnenie
Úloha je rozpracovaná a termínovaná do roku 2002. 
V roku 2000 v spolupráci s Ministerstvom pôdohospodárstva SR  boli formou oznámení v Zbierke zákonov  vydané komoditné hlavy Potravinového kódexu SR  ( napr. hydinové a králičie mäso;  mrazené krémy, zmrzliny a polotovary na ich výrobu ; mlieko a výrobky z mlieka; vajcia, vaječné výrobky  a majonézy; olejniny a orechy, nápoje), v ktorých sú zahrnuté zdravotné i  výživové požiadavky.

Cieľom hodnotenia potravinárskych výrobkov na ich oceňovanie
-	autorizovať laboratóriá, ktoré budú spôsobilé vykonávať rozbory stanovených kritérií,
-	vypracovať kritériá hodnotenia,
-	určiť komisiu, ktorá bude vykonávať konečné hodnotenie  
Plnenie
Úloha je rozpracovaná a plní sa.
 V roku 2000  v rámci ŠZÚ v SR  malo 26 laboratórií certifikáty správnej laboratórnej praxe. V súčasnosti sa štyri pracoviská pripravujú na získanie akreditácie.
Bol vypracovaný zoznam potravinových komodít a kritérií pre hodnotenie ich zdravotnej neškodnosti a výživovej hodnoty.
V roku 2000, súvislosti s plnením predmetnej úlohy boli  ŠZÚ v SR sledované  vybrané druhy potravín a ich kritériá, napr. obsah jódu v kuchynskej soli a obsah trans-izomérov mastných kyselín v stužených rastlinných tukoch. 

Zabezpečiť vykonávanie monitorovania výživového stavu obyvateľstva SR 
-	sledovaním vybraných parametrov, populačných skupín a regiónoch SR
-	sledovaním dobrovoľných záujemcov v poradniach zdravia štátnych zdravotných ústavov
-	spracované výsledky monitoringu za rok gestor úlohy zašle na MZ SR 
-	výsledky monitoringu z Poradní zdravia štátnych zdravotných ústavov spracuje ŠZÚ SR, ktorý je gestorom tejto úlohy 
Plnenie
Úloha je rozpracovaná.
 Plní sa  v rámci projektu „Sledovanie výživového stavu vybraných vekových skupín dospelej populácie“, do ktorého sú zapojené všetky štátne zdravotné ústavy v SR.
Cieľom projektu bolo sledovať výživu vybraných skupín obyvateľstva, vytvoriť  trvalé centrá v SR, ktoré budú získavať a hodnotiť informácie o celkovom vývoji a zmenách spôsobu a stavu výživy sledovaných populačných skupín a tým súčasne poskytovať podklady pre regionálnu a celoštátnu realizáciu výživovej politiky u obyvateľstva SR. 
V rámci projektu boli úlohy rozdelené do 3 častí a to:  sledovanie výživového stavu vybraných populačných skupín, dotazník o životospráve, klinicko – somatický dotazník a klinicko  - biochemický dotazník.
V r.2000 bolo spolu vyšetrených 3 186 jedincov zdravej populácie ( z vekovej kategórie  19 až 34 r. a 35 až 54 r. žien a mužov ) a bolo vyhodnotených  3 186 jedálnych lístkov. 

     Zo záverečného vyhodnotenia vyplynulo, že energetický príjem bol rozdielny u každej vekovej kategórie. Najnižší bol u mladších žien, staršie ženy mali príjem rovný Odporúčaným výživovým dávkam (OVD) v SR. U mladších mužov bol mierne prekročený, vysoko bol prekročený u starších mužov.
     Príjem základných živín – bielkovín  bol  nižší  u mladších žien, ( OVD boli naplnené). Staršie ženy, mladší a starší muži prekračovali OVD. Spotreba sacharidov neprekračovala OVD ani v jednej vekovej kategórii. V spotrebe tukov bolo zaznamenané vysoké prekročenie u všetkých vekových skupín, najvýraznejšie u mužov (najmä starších). Príjem vlákniny nebol naplnený ani u jednej  vekovej skupiny. Príjem vitamínu C bol prekvapujúco naplnený, u niektorých jedincov dokonca priaznivé prekročenie nad 75 mg/deň podľa OVD.
     Zaznamenaný bol vysoký výskyt nadhmotnosti a obezity najmä u mužov, v oboch vekových kategóriách, u žien bol významnejší výskyt v staršej vekovej kategórii. U starších mužov bola zaznamenaná nadváha v 53 %, u mladších mužov v 38,3 %, u starších žien v 37,8 %. Obezita u starších žien v 19,9 % a u starších mužov v 16,2 %.
     Častý bol výskyt vysokých hladín lipidov v krvi, výrazný nárast hraničného celkového cholesterolu bol zaznamenaný v staršej vekovej skupine žien a mužov. Percentuálne najväčší vysoký celkový cholesterol bol zaznamenaný u starších mužov.               
     Hodnoty HDL boli nižšie, približne 25 % u mladších žien a mužov. V staršej vekovej kategórii boli výraznejšie nižšie hodnoty, najnižšie  boli zaznamenané u starších žien ( v 30,4 %).
     Vysoké hodnoty TGL boli zaznamenané približne u 3 % žien mladších aj starších. Vyššie prekročenie bolo zaznamenané u mužov, najviac však u starších mužov (13,7 %). Z toho vyplýva aj nízka pohybová aktivita mužov.
     Výskyt vyšších hladín lipoproteínového metabolizmu bol v priamej súvislosti s výživovou spotrebou (vyšší energetický príjem, vysoká spotreba živočíšnych tukov a bielkovín), čo kontruje aj s nárastom nadváhy a obezity.
     Z výsledkov štúdie vyplynuli rozdiely v stravovaní a zmeny lipoproteínového metabolizmu v závislosti na pohlaví a veku. Najhoršie ukazovatele boli zaznamenané u starších mužov a starších žien. Mladší muži v porovnaní s mladšími ženami mali vyššiu nadváhu, horšie stravovacie návyky a horšie výsledky lipoproteínového metabolizmu.
     Existencia dlhodobejšej energetickej nadhmotnosti vo výžive a jej  nevyváženosť v zastúpení živín a ochranných faktorov u nášho obyvateľstva, vytvára  rizikové podmienky z hľadiska výskytu chorôb neinfekčnej povahy, najmä kardiovaskulárnych a onkologických ochorení, obezity a diabetes mellitus. U uvedených ochorení  je správne usmerňovanie výživy jednou zo základných súčastí všetkých úloh a cieľov v ich primárnej prevencii. 

V rámci schválenej účelovej dotácie určenej na prevenciu a liečbu kardiovaskulárnych ochorení bol ministerstvom zdravotníctva schválený „ Návrh projektu využitia účelovej dotácie na zabezpečenie kardiovaskulárneho programu“ na zabezpečenie preventívnych programov zameraných predovšetkým na prevenciu srdcovo-cievnych ochorení s cieľom pozitívne  ovplyvniť trend vývoja chorobnosti i úmrtnosti na tieto choroby.
V rámci primárnej prevencie ide o tieto projekty:

1.	Primárna prevencia aterosklerózy v detskom veku  

2.	Homocysteín a kardiovaskulárna mortalita            

3.	Zdravá výživa pre zdravé srdce
         Východiskovým podkladom k projektu „Zdravá výživa pre zdravé srdce “ je materiál  „Program ozdravenia výživy obyvateľov SR“. Cieľom tohto projektu je označovanie potravín, ktoré spĺňajú  ciele „Programu“ t.j., preferovať tie potravinárske výrobky, ktoré dlhodobo preukazujú z hľadiska zdravotnej bezchybnosti ako aj racionálnej výživy priaznivé ukazovatele na základe návrhu potravinových skupín a určených kritérií na ich hodnotenie a tieto potom označovať príslušným logom. Ďalším dôležitým zámerom projektu je  aj zvýšená masmediálna politika zameraná na vzdelávanie populácie o optimálnom stravovaní a význame používania označených potravín. V súvislosti s týmto zámerom sa pripravil návrh kritérií na označovanie potravín, ktoré uvedené požiadavky spĺňajú. Súčasťou projektu je aj príprava publikácií o správnej výžive a predovšetkým široká edukačná činnosť zameraná na výchovu obyvateľstva k správnej výžive zameranej na prevenciu kardiovaskulárnych ochorení s prednostným zameraním na stravovanie detí a mládeže. Táto časť projektu sa t.č. realizuje v spolupráci s ministerstvom školstva ako aj prostredníctvom poradní správnej výživy na ŠZÚ v SR.